Rannsókn ríkissaksóknara hefur ekki sýnt fram á refsiverða háttsemi lögreglumanna við störf þegar umsátursástand skapaðist í Hraunbæ í Árbæ að morgni 2. desember . Maður lést þá af völdum skotáverka sem hann hlaut í nára og á brjósthol í kjölfar þess að hann skiptist á skotum við sérsveitina . Umsátursástand átti sér stað í Hraunbæ þegar karlmaður skaut ítrekað af haglabyssu í íbúð sinni og síðan á lögregluna þegar hún mætti á staðinn . Hann féll fyrir skotum lögreglu þegar þess var freistað að fara inn í íbúðina og yfirbuga hann . Maðurinn átti við geðræn vandamál að stríða . Á vefsvæði ríkissaksóknara má nálgast greinargerð vegna málsins . Í henni segir meðal annars að í íbúðinni hafi fundist fjögur tóm 9 mm skothylki og jafn margar 9 mm byssukúlur . Öllum skotunum var hleypt af úr sama vopninu . Það þýðir að aðeins einn sérsveitarmaður hleypti af vopni sínu , skammbyssu . Tvö skot hæfðu manninn , í brjósthol og nára . Mikið magn af gasi notað Einnig segir í greinargerðinni að lögregla hafi skotið miklu magni af CS gasi inn í íbúð mannsins . „ Almennt veldur gasið verulegum óþægindum fyrir þann sem fyrir verður , en áhrifin eru m.a. sviði í augum , lungum og húð , svimi , ógleði og jafnvel uppköst . Var strax hafist handa við lífsbjargandi aðgerðir á vettvangi og var S fluttur með sjúkrabíl á sjúkrahús þar sem hann lést af sárum sínum skömmu síðar . “ Þar sem um neyðarvörn var að ræða er vísað til 12. gr. alm. hegningarlaga . Þar segir „ Það verk er refsilaust sem menn vinna af neyðarvörn , að því leyti sem það hefur verið nauðsynlegt til þess að verjast eða afstýra ólögmætri árás , sem byrjuð er eða vofir yfir , enda hafi ekki verið beitt vörnum , sem séu augsýnilega hættulegri en árásin og tjón það , sem af henni mátti vænta , gaf ástæðu til . “ Í lok greinargerðarinnar segir að málið hafi gefið ríkissaksóknara tilefni til að benda embætti ríkislögreglustjóra á nokkur atriði sem betur megi fara og varða varðveislu og afhendingu vopna sérsveitar þegar alvarleg atvik eins og það sem hér um ræði eiga sér stað . „ Þær athugasemdir eru ekki þess eðlis að neinu breyti um niðurstöðu ríkissaksóknara í þessu máli . “ Þá er þess getið að ríkissaksóknari sendi innanríkisráðherra bréf þar sem ábendingu var komið á framfæri um að ráðuneytið taki til almennrar athugunar hvernig rétt sé að haga eftirliti með störfum lögreglu og málsmeðferð þegar borgararnir telja að lögregla hafi ekki fylgt réttum reglum í störfum sínum og samskiptum , og í þeim tilvikum þegar maður lætur lífið eða verður fyrir stórfelldu líkamstjóni vegna aðgerða eða aðferða lögreglu , óháð því hvort grunur sé uppi um refsivert brot . Ekki sé kveðið á um þetta sérstaklega í lögum nema í þeim tilvikum þegar starfsmenn lögreglu eru kærðir eða grunaðir um refsivert brot við framkvæmd starfa sinna .